**aMorate a venit pe la prânz**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

neanunțată

înainte de Crăciun

nu are telefon

și nici o conexiune la net

n-o mai văzusem

de la ultima renaștere

a tatălui

dar e la fel de tânără

poartă mini

iar peste sânii obraznici

a-mbrăcat un tricou second

“Good Bless You”

alb pe negru

contrastul o prinde

ar putea defila la Versace

mi-a zâmbit puțin tristă

știe cât de mult o urăsc

mi-a spus că

n-a venit cu autobuzul

nici cu trenul

că îi place să călătorească

cu autostopul

se așează întotdeauna

pe scaunul din dreapta

șoferilor potenți

și îi vrăjește cu frumusețea

îi trimite în Rai

apoi coboară fericită

nu pe mine mă caută

încă

dar e puțin timidă

nu vrea să intre în casă

neinvitată

și-a instalat un cort

în curtea mea și așteaptă

în fiecare dimineață

să îi duc un ceai cald

ei și mamei

în curând vor pleca împreună

iar Dumnezeu pare înghețat

în tăcerea unui ianuarie blestemat

deși

în fiecare seară Îl rog

să nu mă lase orfan

dar cine sunt eu?